У изборима је Конзервативна партија Бориса Џонсона освојила убедљиву већину од 80 посланичких мандата. Пошто 7 посланика Шин Фејна бојкотују парламент, и пошто председник скупштине и заменици не гласају, у суштини су Конзервативци освојили "радну већину" од 87 мандата. Конзервативци су освојили 48 више места него на прошлим изборима, и за њих је гласало 43,6% изашлих бирача, што је највиши проценат за било коју партију још од парламентарних избора 1979. Конзервативци су освојили доста места која су јако дуго имала Лабуристичке представнике, а поједине изборне јединице нису ни имале Конзервативца као представника, али су дале јаку подршку за излазак Уједињеног Краљевства из Европске уније на референдуму о чланству у ЕУ 2016. Лабуристичка партија је освојила 202 места, што је најлошији учинак још од парламентарних избора 1935. Као последицу овог пораза, Џереми Корбин је најавио да неће предводити странку на следећим изборима, и да ће се повући са места лидера. Шкотска национална партија (SNP) је добила 13 места више него на прошлим изборима, и за њу је у целом Уједињеном Краљевству гласало 3,9% изашлих бирача, односно 45% на територији Шкотске, што се превело на 48 од 59 места на које Шкотска има право у парламенту. Стерџон је изјавила да спрема нацрт о новом плану за референдум о независности Шкотске, на шта јој је Џонсон оспорио право, "јер се Шкотска већ изјаснила на референдуму 2014." Либералне демократе су повећале проценат бирача на 11,6%, али ти гласови нису били концентрисани по бирачким јединицама, па су заправо изгубили једно место, оно на коме је учествовала Џо Свинсон у Шкотској, њихова председница, што је укупно значило 11 посланичких мандата. Џо Свинсон је након тога најавила да ће се повући са места лидера странке.